Umzukulu Kamongameli Mugabe Wethusela ukuthumba Indawo Zabamhlophe
Umzukulu kaMongameli Robert Mugabe Umnu Patrick Zhuwawo uthi uzaqhubeka ethumba indawo zezethekeli ezise Lake Chivero.
Imibiko ephume kuphephandaba leDaily news ithi umzukulu kaMongameli Robert Mugabe uMnumzana Patrick Zhuwawo lokhe esethusela ukuthi uzaqhubeka ethumba indawo zezethekeli ezeLake Chivero duzane leHarare laloba uhulumende ekhuthaze ukuthi kumiswe ukuthunjwa kwendawo lezi. UZhuwawo ubikwa etshele iphephandaba leli ukuthi uzathatha indawo zonke ezilokhe zisesandleni zabamhlophe. Eyinye yalezi ndawo ekhanya ikhangelwe nguZhuwawo yi Jacana yacht club. Imizamo yokukhuluma loZhuwawo ngaloludaba yehlule. Umphathintambo obona ngezokwethekelelwa kwelizwe uMnumzana Walter Mzembi utshele iStudio 7 ukuthi udaba lokuthunjwa kwendawo ezilethela ilizwe inzuzo luzahlaziywa lidale leCabinet ngeviki ezayo. UMzembi uthi okwayonale iviki akulandawo esezithe zathunjwa. UBrenda Moyo weStudio 7 ukhulume lomsekeli wesikhulumi sebandla leMDC ekhokhelwa nguMnumzana Morgan Tsvangirai, uNkosazana Thabitha Khumalo osola iziphathamandla zebandla leZANU PF ezilokhe zifuna ukuthumba impahla engasiyazo. Umsakazo weStudio 7 ubika udaba lomlimi omhlophe othathelwe ipulazi lakhe yiziphathamandla zebandla leZANU PF esigabeni seManicaland. Okumangalisa abanengi yikuthi umlimi omhlophe lo uMnumzana Janse Grobler ubotshiwe yena lendodana yakhe. UBrenda Moyo weStudio 7 uxhume ingcwethi ecubungula ezombusazwe uMnumzana Mqondobanzi Magonya osola kakhulu ukuthunjwa kwamapulazi lezinye indawo zabamhlophe.